CELEX: 32020D0649
Language: bg
Date: 2020-05-07 00:00:00
Title: Решение (ЕС) 2020/649 на Съвета от 7 май 2020 година относно позицията, която трябва да се заеме от името на Европейския съюз по време на 56-ата сесия на Комисията от експерти по превоза на опасни товари към Междуправителствената организация за международни железопътни превози по отношение на някои изменения на притурка С към Конвенцията за международни железопътни превози

15.5.2020   
               
               
                  BG
               
               
                  Официален вестник на Европейския съюз
               
               
                  L 153/1
               
            
         РЕШЕНИЕ (ЕС) 2020/649 НА СЪВЕТА
         от 7 май 2020 година
         относно позицията, която трябва да се заеме от името на Европейския съюз по време на 56-ата сесия на Комисията от експерти по превоза на опасни товари към Междуправителствената организация за международни железопътни превози по отношение на някои изменения на притурка С към Конвенцията за международни железопътни превози
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 91 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Съюзът се присъедини към Конвенцията за международни железопътни превози от 9 май 1980 г., изменена с Протокола от Вилнюс от 3 юни 1999 г. (COTIF), с Решение 2013/103/ЕС на Съвета (1).
                  
               
                     (2)
                  
                  
                     Всички държави членки с изключение на Кипър и Малта са страни по COTIF.
                  
               
                     (3)
                  
                  
                     В член 6 COTIF се посочва, че международното железопътно движение и приемането на железопътни средства за използване в международно съобщение се уреждат от правилата, изброени в посочения член, по-специално от Правилника за международен железопътен превоз на опасни товари (RID), който представлява притурка C към COTIF.
                  
               
                     (4)
                  
                  
                     В Директива 2008/68/ЕО на Европейския парламент и на Съвета (2) чрез препратка към RID се определят изисквания към превоза на опасни товари с автомобилен, железопътен и вътрешноводен транспорт в рамките на държавите членки или между тях.
                  
               
                     (5)
                  
                  
                     Съгласно член 13, параграф 1, буква d) и член 33, параграф 5 COTIF Комисията от експерти по превоза на опасни товари (наричана по-долу „Комисията от експерти по RID“) към Междуправителствената организация за международни железопътни превози (OTIF) може да изменя приложението към RID.
                  
               
                     (6)
                  
                  
                     На своята 56-а сесия на 27 май 2020 г. Комисията от експерти по RID се очаква да приеме изменения за адаптиране на приложението към RID към научно-техническия прогрес.
                  
               
                     (7)
                  
                  
                     Предвидените изменения засягат технически стандарти и имат за цел осигуряването на безопасен и ефикасен превоз на опасни товари, и отчитат научно-техническия прогрес в сектора и разработването на нови вещества и изделия, чийто превоз би могъл да представлява опасност.
                  
               
                     (8)
                  
                  
                     Предвидените изменения се считат за подходящи за безопасния превоз на опасни товари по ефективен от гледна точка на разходите начин и поради това могат да бъдат подкрепени.
                  
               
                     (9)
                  
                  
                     Целесъобразно е да бъде определена позицията, която трябва да се заеме от името на Съюза в рамките на Комисията от експерти по RID, тъй като измененията на RID ще бъдат обвързващи за Съюза,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза по време на 56-ата сесия на Комисията от експерти по превоза на опасни товари към Междуправителствената организация за международни железопътни превози в рамките на Конвенцията за международни железопътни превози от 9 май 1980 г., изменена с Протокола от Вилнюс от 3 юни 1999 г., е изложена в таблицата с изменения в документ ST 7049/20 (3).
            Внасянето на незначителни промени в документите, посочени в таблицата с изменения, може да бъде договаряно от представителите на Съюза в рамките на Комисията от експерти по RID, без да е необходимо допълнително решение на Съвета.
         
         
            Член 2
            След като бъдат приети, решенията на Комисията от експерти по RID се публикуват в Официален вестник на Европейския съюз, като се посочва датата на влизането им в сила.
         
         
            Член 3
            Настоящото решение влиза в сила в деня на приемането му.
         
         
            Съставено в Брюксел на 7 май 2020 година.
            
               
                  За Съвета
               
               
                  Председател
               
               G. GRLIĆ RADMAN
            
         
         
            (1)  Решение 2013/103/ЕС на Съвета от 16 юни 2011 г. за подписване и сключване на Споразумение между Европейския съюз и Междуправителствената организация за международни железопътни превози за присъединяване на Европейския съюз към Конвенцията за международни железопътни превози (COTIF) от 9 май 1980 г., изменена с Протокола от Вилнюс от 3 юни 1999 г. (ОВ L 51, 23.2.2013 г., стр. 1).
         
            (2)  Директива 2008/68/ЕО на Европейския парламент и на Съвета от 24 септември 2008 г. относно вътрешния превоз на опасни товари (ОВ L 260, 30.9.2008 г., стр. 13).
         
            (3)  Документ ST 7049/20 е достъпен на адрес http://register.consilium.europa.eu.